ፕሬዚዳንት ሳህለወርቅ ዘውዴ የማስተር ካርድ ፋውንዴሽን ልዑካንን አነጋገሩ
ፕሬዚዳንት ሳህለወርቅ ዘውዴ የማስተር ካርድ ፋውንዴሽን ልዑካንን በጽህፈት ቤታቸው ተቀብለው አነጋገሩ።ፕሬዚዳንቷ ዛሬ ያነጋገሩት  መቀመጫውን ካናዳ ያደረገው በትምህርትና በስራ እድል ፈጠራ መስኮች ላይ የሚሰራውን የማስተር ካርድ ፋውንዴሽን ዋና ስራ አስፈፃሚ ሪታ ሮይ እና የሩዋንዳ ተወካያቸው አቶ አለማየሁ ኮንዴን ነው።ፕሬዚዳንት ሳህለወርቅ ከልዑካኑ ጋር ኢትዮጵያ ከፕሮጀክቱ  በትምህርትና በስራ እድል ፈጠራ ወጣቶች ተጠቃሚ ስለሚደረጉበት ጉዳይ ላይ መክረዋል።   የማስተር ካርድ ፋውንዴሽን በአፍሪካ ከ30 ሚሊዮን ለሚበልጡ አፍሪካውያን ወጣቶች በተለያዩ የስራ ዘርፎች በማሰማራት አፍሪካ ያለባትን የስራ አጥነት ችግር ለማገዝ አዲስ ስትራቴጂ ቀርፆ እየተንቀሳቀሰ ያለ ተቋም ነው።ፋውንዴሽኑ እ.አ.አ ከ2012 ጀምሮ በ29 የአፍሪካ አገራት ላይ ሲሰራ የቆየ ሲሆን ይህን ወደ አስር አገራት ዝቅ በማድረግ  ወጣቱን በተሻለ ሁኔታ በተለይም ሴት ወጣቶችን ለማገዝ አዲስ ፕሮጀክት ቀርፆ ተግባራዊ ለማድረግ እየተንቀሳቀሰ እንደሚገኝም ነው የተገለፀው።ከዚህም ሌላ በትምህርት ዘርፍ ላይ ርብርብ በማድረግ የመንግስትን ስራ የሚደግፍ ፕሮጀክት ቀርፆ የሚንቀሳቀስም ነው።ዋና ስራ አስፈፃሚ ሪታ ሮይ ከፕሬዝዳንቷ ጋር በነበራቸው ውይይት ስለፕሮጀክቱ ገለፃ ማድረጋቸውን አስታውቀው ከሳቸውም መሰማራት በሚገባቸው ዘርፎች ላይ ገለፃ እንደተደረገላቸው ተናግረዋል፡፡በአገር ውስጥ ካሉ ተቋማት ጋር “በትብብር መስራት እንዳለብንና መስራት እንዳለብንም መክረውናል” ብለዋል።በግብርናና በአምራች ዘርፍ ላይ ትኩረት አድርገው እንዲሰሩም ምክር መቀበላቸውን አስታውቀዋል።የማስተር ካርድ ፋውንዴሽን ድጋፍ ከሚያደርግላቸው አጋሮች ጋር በመሆን እ.አ.አ. ከ2012 ጀምሮ በማር፣ በሃር ምርትና በትምህርት ዘርፍ በመሰማራት ከ650 ሺህ በላይ ኢትዮጵያውያንን ተጠቃሚ ማድረግ መቻሉንም ተናግረዋል።የማስተር ካርድ ፋውንዴሽን የሩዋንዳ ተወካይ አለማየሁ ኮንዴ በበኩላቸው ኢትዮጵያ አብዛኛው ህዝቧ ወጣት መሆኑና በቴክኖሎጂና በግል ዘርፍ ለመስራት አሁን ያለው የፖለቲካ አውድ ስለሚፈቅድ በፕሮጀክቱ እንድትመረጥ አድርጓል ብለዋል።ፕሮጀክቱ ስልጠና የመስጠት ብቻ ሳይሆን ፈጠራ ያላቸው ፈጠራቸውን እንዲያወጡና ስራ መስራት የሚፈልጉ ደግሞ መቋቋሚያ የሚሆን ገንዘብ የሚለቀቅላቸው መሆኑንም ነው የተናገሩት።ከዚህም ሌላ ቴክኖሎጂን የማስተዋወቅ ስራም ይሰራል ብለዋል።ወጣቱ ወቅቱ የሚፈልገውን ሙያና ክህሎት ይዞ ገበያውን እንዲቀላቀል ይደረጋልም ነው ያሉት።(ምንጭ፡ ኢዜአ)